Χρήστος Βαλαβανίδης

Βιογραφία

Αποφοίτησε από τη Δραματική Σχολή του Εθνικού Θεάτρου το 1973. Συνεργάστηκε με πολλούς ιδιωτικούς θιάσους καθώς και με τις δύο κρατικές σκηνές, Αθήνας και Θεσσαλονίκης. Υπηρέτησε όλα σχεδόν τα είδη της τέχνης του ηθοποιού: Αρχαίο δράμα, Αττική κωμωδία, Κωμειδύλλιο, Οπερέτα, σύγχρονο θέατρο, μουσικό θέατρο, Παντομίμα και Επιθεώρηση. 
Μεταξύ άλλων έχει παίξει στις παραστάσεις: «Μορμόλης» και «Παπουτσωμένος Γάτος», «Το Ημέρωμα της Στρίγγλας», «Τα οράματα της Σιμόν Μασάρ», «Άλκηστη – Κύκλωπας», «Κατζούρμπος», «Η Τύχη της Μαρούλας, «Η τρελλή του Σαγιώ», «Κύκλωπας - Εκάβη»,  «Αντώνιος και Κλεοπάτρα», «Ντόλλυ». 
Στη συνεργασία του με το ΔΗΠΕΘΕ Αγρινίου, έπαιξε το Στέλιο στην "Αυλή των Θαυμάτων" του Ιάκωβου Καμπανέλλη (σκην. Γ. Μιχαηλίδης). 
Το 1996, μαζί με τη γυναίκα του, Ασπασία Κράλλη, δημιούργησαν το «Από Μηχανής Θέατρο» μετατρέποντας ένα παλιό εργοστάσιο σ'ένα σύγχρονο, καλαίσθητο και λειτουργικό θεατρικό χώρο.

Καριέρα

Έπαιξε στις «Φυλλωσιές» του Λαρς Νορέν, στην «Αντίστροφη Ψυχολογία», του Τσαρλς Λάντλαμ, στους «Σιδεράδες» του Μίλος Νίκολιτς (σκην. Κ. Αρβανιτάκης) και στην «Άτακτη Τάξη» (παντομιμικό έργο σε συνεργασία [κείμενο και σκηνοθεσία] με την Ασπασία Κράλλη. Στα πλαίσια των εκδηλώσεων Πολιτιστική Ολυμπιάδα - Θεατρικοί Μονόλογοι 2004, ερμήνευσε το μονόλογο του Γιοπ Άντμιραλ «Εγώ, η μάνα μου» (σκην. Α. Κράλλη) 
Έπαιξε τον Άλφρεντ Χίτσκοκ στο έργο «Χίτσκοκ Μπλοντ» (θ. Μουσούρη σκην. Α. Καλογρίδης) και τον Αρχηγό της συμμορίας στο θεατροποιημένο «Ντόγκβιλ» του Λαρς φον Τρίαρ (Εθνικό Θέατρο σκην. Α. Καλογρίδης).  Συμμετέχοντας στην παράσταση του ΔΗ.ΠΕ.ΘΕ Ρούμελης «Δωδέκατη Νύχτα» του Σαίξπηρ, έπαιξε το ρόλο του Σερ Τόμπυ (σκην. Ν. Χαραλάμπους).  Στο «Τάνγκο» του Μρόζεκ (σκην. Σπύρος Ευαγγελάτος) έπαιξε το ρόλο του Στόμιλ. Το καλοκαίρι του 2006 έπαιξε στο Ηρώδειο για το Φεστιβάλ Αθηνών στους «Σφήκες» του Αριστοφάνη, το ρόλο του Βδελυκλέωνα (σκην. Σ. Ευαγγελάτος). Το χειμώνα 2006-2007 συμμετείχε στο μιούζικαλ «Το μαγαζάκι του τρόμου» στο ρόλο του Μούσνικ.
Σκηνοθέτησε τον «Παπουτσωμένο Γάτο» στο ΚΘΒΕ (γράφοντας και τους στίχους των τραγουδιών της παράστασης) καθώς και την «Αντίστροφη Ψυχολογία» του Λάντλαμ. 
Έχει κάνει τη μουσική επιμέλεια στα έργα: «Λίστα Γάμου», «Σιδεράδες», «Ο Έρωτας Δαγκώνει» και την ηχητική επένδυση στην παράσταση «Αναζητώντας τον Οιδίποδα». 
Συνεργάστηκε συχνά με το ραδιόφωνο και την τηλεόραση , παίζοντας πρωταγωνιστικό ρόλο σε πολλά σήριαλ και άλλες εκπομπές μεγάλης θεαματικότητας. («Το Μινόρε της Αυγής», «Αυθαίρετοι», «Σιγά η Πατρίδα κοιμάται», «Οι άνδρες δεν υπάρχουν πια», «Λίστα Γάμου» κ.ά.). 
Έπαιξε στις ταινίες: «Λούφα και Παραλλαγή» του Νίκου Περράκη, «Η φωτογραφία» του Νίκου Παπατάκη, Πάμπτωχοι Α.Ε., «Το κλάμα βγήκε απ' τον Παράδεισο» των Ρέππα - Παπαθανασίου.

Βραβεύσεις

Βραβεύτηκε με το βραβείο Α' ανδρικού ρόλου στο φεστιβάλ Κινηματογράφου της Θεσσαλονίκης, για την ερμηνεία του στην ταινία του Νίκου Νικολαΐδη «Τα κουρέλια τραγουδάνε ακόμα». Συμμετείχε σε ξένες παραγωγές ταινιών, όπως: «The First Olympics» (σκην. Alvin Rakoff), «My Family and other animals» (σκην. Peter Barber-Fleming) «ΟΡΑ» (σκην. Udayan Prassad).

Ποιητικές συλλογές

Ο Χρήστος Βαλαβανίδης είναι λογοτέχνης - ηθοποιός, καθώς έχουν τυπωθεί ως τώρα τρεις ποιητικές συλλογές του. Η τρίτη και τελευταία ποιητική συλλογή του (εκδόσεις Καστανιώτη), περιλαμβάνει τα ανέκδοτα ποιήματα μιας δεκαετίας περίπου, καθώς και ένα αναδρομικό ανθολόγιο από προηγούμενες συλλογές και δημοσιεύσεις με ποιήματα που ο ποιητής θεωρεί ότι άντεξαν στο χρόνο. Ποιήματά του υπάρχουν τυπωμένα σε διάφορες ελληνικές και ξένες ανθολογίες. Συνεργάστηκε με πολλά λογοτεχνικά περιοδικά κι έχει συμμετάσχει κατά το ήμισυ στη συγγραφή δύο τηλεοπτικών σειρών που παίχτηκαν στην ιδιωτική τηλεόραση («Πλάκας Μέλαθρον», και «Οι Αθώοι της Πτέρυγας 5»).